śrī-jīvasya antima-saṅkalpa-patram

(1)

labdha-paraspara-sukha-dāna-tṛṣṇau śrī-śrī-rādhā-kṛṣṇau jayatām

saṁvat 1663 varṣe mārgaśīrṣa-māsi kṛṣṇa-dvitīyāyāṁ sugṛhīta-nāma-dheya-śrī-śrī-rūpa-sanātanākhya-mahā-mahima-caraṇa-kamalānucarasya śrī-śrī-vṛndāvana-sthasya jīva-nāmnaḥ saṅkalpa-patrīyam | mayā yaḥ kaścid vyāpāraḥ kṛto’yam asti, sa sarvo’pi mayārādhyamānayoḥ śrīmat-pratimā-rūpeṇāvirbhāvitayor anayoḥ śrī-śrī-rādhā-kṛṣṇayoḥ sevā-saukāryārtham eva | sā ca sevā prathamata eva sādhu-caritāya paramārtha-mātra-parāyaṇāya śrī-vilāsa-dāsāya samarpitāsti | tasmād akhilāni tadīya-sevaupayikatayā saṅgṛhītāni |

mad-anantaraṁ śrī-vilāsa-dāsasyaiva jñeyāni | kintu madīya-deha-nāśe yady asau vairāgyād vā sāmārthyābhāvād vā svādhikāra-nivṛttim icchet, yadi ca parama-sac-caritraḥ śrī-bhāratācārya-tanūjaḥ śrīmān kṛṣṇa-dāsa-nāmā brāhmaṇaḥ sāmpratavad anayoḥ śrī-śrī-rādhā-kṛṣṇayoḥ sevāyāṁ api tadānīm api tiṣṭhet, tadā tena śrī-vilāsa-dāsena svayam asmai sevā-sevopakaraṇāni sevya-śrī-śrī-rādhā-kṛṣṇa-sahitāni sthānāni pustaka-paryantāni sarvāṇi madīyāni saṅkalpa-pūrvakaṁ dātavyāni | atra kasyāpy anyasyādhikāro nāsti | madīyaṁ sarvaṁ mayā samarpitaṁ cet kasya vānyasyādhikāraḥ syāt | yaḥ kaścid atra virodhī syāt, sa eva khalu śrī-śrī-rādhā-kṛṣṇa-sevā-drohī syāt, sarvair vaiṣṇavai rājabhiś ca daṇḍyaḥ syāt |

śrīmataḥ kṛṣṇadāsa-viprasyānyathā-bhāve tu śrī-vilāsa-dāsena svecchayā kasmaicid anyasmai yogyāya sarvaṁ samarpaṇ;iyam | yadi ca mayi jīvaty eva śrī-vilāsa-dāsasyānyathā-bhāvaḥ syāt, tadā vicārya samādheyaṁ mayaiva sarvam |

atra tu madīya-sva-hasta-lekho’yam eva sākṣi-sahasram | yato yo jas tam imaṁ lekhaṁ drakṣyati, sa sa eva sākṣī syāt | yadi tad idaṁ samprati lokeṣu na spaṣṭīkṛtaṁ tat khalu sampraṇetā kaścit kaścid atra mātsaryaṁ kariṣyatīti vicāryam, kintu yadi mama maraṇe sāvadhānatā syāt, tadā tad idaṁ lokeṣu spaṣṭam eva jñāpayiṣyāmīti | tad idaṁ gauḍākṣareṇāpi likhyate | tad etad eva pramāṇam iti | atha ye kecin mad-iṣṭatamā bhavanti, te sarve’py atra sāhāyyaṁ kariṣyantīti prārthyate ca | kalyāṇam astu kalyāṇam astu ||

(2)

para-piṣṭa-lipir iyam—yadi mama maraṇe sāvadhānatā syāt, tad idaṁ lokeṣu spaṣṭam eva jñāpayiṣyāmīti yat pratijñātaṁ tad eva likhyate ca |

saṁvat 1665 pauṣa-sudi 3 uttarāyaṇe saṅkrāntau gadādhara-bhaṭṭa-hastena saṁlikhyate | śrī-vilāsa-dāsasyābhāve icchāyāṁ vā kṛṣṇa-dāsena sarvaṁ gṛhītavyaṁ balān neti | pustakāni śrī-gosvāmi-gṛhaṁ cādyaiva mayā saṅkalpa-dātavyāni | rāma-dāsa-vaiṣṇavenātra sarvadā sāhāyyaṁ kartavyaṁ sva-maryādā rakṣaṇīyā rāma-dāsena sāhāyyaṁ kartavyam |

tatra sākṣiṇaḥ—

gadādhara-bhaṭṭa-mataṁ

viṣṇu-vicitra-mataṁ

rāghava-dāsa-manohara-dāsa-mataṁ

kṛṣṇa-dāsa-kavirāja-mataṁ

rāghava-purohita-mataṁ

sāṣi gopī[nātha]jī

sākṣī vṛndāvana-dāsaḥ

atra sāchī goīnātha-dāsu [illegible]

haridāsasya

atra sākṣiṇa rādhā-ramaṇa-dāsa-mataṁ